Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 204/06/3309	Trenčín, 30.3.2012
EEČ : 2-28-41-2012

U Z N E S E N I E

Trestná vec:	obvinený XXXXX 
Trestný čin:	falšovanie a pozmeňovanie verejnej listiny, úradnej pečate a úradnej uzávery podľa § 176 odsek 1 Trestného zákona číslo 140/1961 Zbierky zákonov v znení zákona číslo 576/2004 Zbierky zákonov

Rozhodol: 	prokurátorka Okresnej prokuratúry Trenčín
Rozhodnutie:
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
v dňoch 13.01.2005 a 01.02.2005 v pobočke Tatra banky a.s. v Trenčíne na námestí Svätej Anny č. 3 požiadal o prevod finančných prostriedkov na Ukrajinu prostredníctvom služby Western Union, pričom pri identifikácii osoby predložil pozmenený cestovný pas s vymenenou fotografiou č. XXXXX ktorý bol vydaný Okresným riaditeľstvom PZ Detva dňa 17.11.1998 na meno XXXXX, nar. XXXXX trvale bytom XXXXX ul. XXXXX, ktorý krádež predmetného cestovného pasu nahlásil dňa 06.07.1999, teda použil falzifikát cestovného pasu ako pravý,
Právna veta:
lebo je trestné stíhanie neprípustné podľa § 9 odsek 1 písmeno g
Odôvodnenie:
Poverený príslušník ORPZ, Úrad justičnej a kriminálnej polície, odbor skráteného vyšetrovania Trenčín uznesením č. XXXXX zo dňa 06.03.2006 podľa § 199 ods. 1 Tr. por. začal trestné stíhanie a následne dňa 19.12.2006 podľa § 206 ods. 1 Tr. por. vzniesol obvinenie XXXXX, rodenému XXXXX, nar. XXXXX, pre trestný čin falšovania a pozmeňovania verejnej listiny, úradnej pečate a úradnej uzávery podľa § 176 ods. 1 Tr. zák účinného do 31.12.2005 na tom skutkom základe, ako je uvedené vo výrokovej časti tohto uznesenia. 

Poverený príslušník PZ uznesením č. XXXXX zo dňa 20.12.2006 podľa § 228 ods. 2 písm. d) Tr. por. trestné stíhanie obv. XXXXX prerušil z dôvodu, že obvinený bol vyhostený a opustil územie Slovenskej republiky. Zároveň predložil spis prokurátorovi s podnetom na odovzdanie trestného konania príslušným kompetentným úradom Ukrajinskej republiky, ktorej občanom obvinený bol. 

Na základe žiadosti Okresnej prokuratúry Trenčín adresovanej príslušnému kompetentnému orgánu Ukrajinskej republiky rozhodla Generálna prokuratúra Ukrajinskej republiky o prevzatí trestného konania vedeného voči obv. XXXXX. 

Po odovzdaní trestného konania Horodenkivský okresný súd Ivano - Frankivského kraja pod. sp. zn. XXXXX vydal dňa 26.08.2011 rozhodnutie, ktorým oslobodil obv. XXXXX od trestnej zodpovednosti zo spáchania trestného činu č. 3 čl 248 Tr. zákona Ukrajiny za skutok, ktorý bol predmetom odovzdaného trestného konania a konanie v tejto trestnej veci zastavil, rozhodnutie nadobudlo právoplatnosť dňa 05.09.2011.

Podľa čl. 35 ods. 1 Európskeho dohovoru o odovzdávaní trestného konania, dojednaného 15.05.1972 v Štrasburgu a v mene Českej a Slovenskej Federatívnej republiky podpísaného v Štrasburgu 13.02.1992,
osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ:
(a)	      bola zbavená viny,
(b)	      uložený trest:
(i)	bol úplne vykonaný alebo sa vykonáva, alebo
(ii)	úplne alebo z jeho nevykonanej časti podliehal milosti alebo amnestii, alebo
(iii)	nemôže už byť vykonaný vzhľadom na premlčanie,
(c)	      súd uznal obžalovaného za vinného a upustil od potrestania.

Podľa § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por.

Podľa § 9 ods. 1 písm. g) Tr. por. treste stíhanie nemožno začať, a ak už bola začaté, nemožno v ňom pokračovať a musí byť zastavené, ak tak ustanovuje medzinárodná zmluva.

Nakoľko vzhľadom na článok 35 odsek 1 Európskeho dohovoru o odovzdávaní trestného konania zo dňa 15.mája 1972 nemôže byť obv. XXXXX po právoplatnom rozhodnutí súdu Ukrajinskej republiky, za ten istý skutok na území Slovenskej republiky ďalej stíhaný, rozhodla som tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beáta Láncošová
prokurátorka